Ľ. Vážny, minister dopravy, pôšt a telekomunikácií SR: (2008-10-21):
Prečo skrátené legislatívne konanie? Prečo kratšia diskusia? Ja osobne som presvedčený o tom, že bude vytvorený priestor aj vo výboroch. Však to je celý štatút a v prípade, že uznáme, že sú to hospodárske škody, tak s týmto zákonom sa bude zaoberať Národná rada vo výboroch a myslím, že tam vznikne dostatočný priestor na to, aby bol vhodne spripomienkovaný poslancami Národnej rady Slovenskej republiky. Všetka tá argumentácia stojí a padá na tom, že sme vybrali o 6 miliárd drahšieho uchádzača, ale treba to zase len hodnotiť objektívne. Pravda je taká, že sme nevyberali drahšieho uchádzača, pretože ostal iba jeden uchádzač. (Ruch v sále.) To znamená, tí ostatní uchádzači nesplnili podmienky účasti v tejto súťaži, respektíve nesplnili kritériá tejto súťaže. Ja osobne by som chcel najradšej, aby to splnil ten najlacnejší a vtedy by sme dosiahli najlacnejšiu cenu, ale zákon o verejnom obstarávaní mi nepripúšťa vybrať najlacnejšieho v prípade, že nesplnil podmienky účasti, respektíve kritériá hodnotenia, čo je tento prípad. Jednoznačne boli v dokumentácii preukázané tie nedostatky, ktoré sme vytkli uchádzačom. Jednoznačne sa s týmito nedostatkami zaoberal či už verejný obstarávateľ tak následne v polohe žiadosti o nápravu, tak následne Úrad verejného obstarávania v polohe námietok a aj verejný obstarávateľ, aj Úrad verejného obstarávania dospel k tomu, že neboli dodržané pravidlá hry, a preto nemôžu byť títo uchádzači zaradení do ďalšieho hodnotenia. Taká je dikcia zákona. V prípade, že by to tak mohlo byť, ja by som to veľmi rád urobil. V prípade, že by som mohol komunikovať s uchádzačmi, tak im poviem, doplňte toto, aby ste mali svoje relevantné ponuky. Ale garantujem vám, že by to ani nevedeli niektorí doplniť, pretože niektorí tam dali nesplniteľné veci. Ale to už je tá vecná rovina argumentácie, prečo boli vylúčení a prečo neboli. Čiže ešte raz zdôrazňujem. Nemôžeme povedať, že sme vybrali najdrahšieho, pretože sme nevyberali, pretože do hodnotenia sa dostal iba jeden uchádzač, ktorý splnil podmienky účasti a kritériá hodnotenia. V prípade, že by som tam zaradil aj takého, ktorý nesplnil podmienky účasti, respektíve kritériá hodnotenia, napadli by ten tender tí ostatní a zrušila by sa celá súťaž, čo som si v tomto prípade nemohol dovoliť. Spackaný tender. Ťažko mi to hodnotiť. Viem len za seba zhodnotiť to a osobne som monitoroval celý priebeh, že nie je jednoduché urobiť tender na výber mýta. Je to najväčší tender na Slovensku doposiaľ. Nie je jednoduché zostaviť asi 600 strán súťažných podkladov. Nie je jednoduché vyhodnotiť asi dvetisíc strán krát štyri ponúk a je to naozaj ťažká a náročná práca a určite ju nemôžeme porovnávať s nejakými cencúľmi, pretože má to naozaj charakteristiky a významné charakteristiky obchodné, finančné, technické, čo hocijaký laik a, dovolím si tvrdiť, väčšina občanov Slovenska nevie zhodnotiť. Pristúpili sme k tomuto riešeniu práve preto, pán poslanec Lipšic, že nemôže byť skončený, lebo bola tu argumentácia taká, keby ste skončili tender, tak vyberiete viac. To je práve argument, že nemôžeme skončiť ten tender, pretože existuje ten štatút žiadosti o nápravu a námietok voči iným úkonom obstarávateľa, ktorý je nekonečný. Keď to preženiem, stačilo zložiť kauciu 60-tisíc, a to sme si nikto neuvedomili, ja som bol minulé volebné obdobie aj pri tvorbe zákona o verejnom obstarávaní, a nikto sme si neuvedomili, že pri takýchto megatendroch neznamená 60-tisíc kaucia vlastne nič, pretože tí uchádzači jednoducho vedia umelo predlžovať ten proces, oželejú tú kauciu, čo sa aj stalo v praxi. Lebo v skutočnosti bolo deväť námietok a, samozrejme, toľko isto žiadostí o nápravu a jednoducho tí nespokojní uchádzači si počkali tú trojtýždňovú lehotu, kým sa s celým procesom musel zaoberať verejný obstarávateľ, následne sa musel zaoberať Úrad verejného obstarávania. Úrad musel zvolať komisiu na ústne pojednávanie, musel zhodnotiť tie námietky. Zaťažovalo ho to administratívne, zaťažovalo ho to finančne, časovo a počkal si tri týždne, keď už došla tá zročná doba a znovu dal ďalšiu námietku. Ako som povedal, tie súťažné podklady obsahujú vyše 600 strán hutného textu a v tom texte sa vždy nájde nejaká škára, ktorú si ten uchádzač môže vybrať a stáli za ním silné právne kancelárie za všetkými, ktoré, samozrejme, nám veľmi významne znepríjemňovali život, ale ten proces zhodnotenia nespochybňujem v tomto ani Úrad verejného obstarávania, dúfam, že ani vy, že neskončili by sme ten proces nikdy, pretože tých deväť námietok nás predĺžilo minimálne o sedem mesiacov a nedospeli by sme k tomu, stále by boli nové námietky a mohlo by to trvať desať rokov. Potom, prelejú sa z vreciek daňových poplatníkov do finančných skupín, som tu zachytil aj od pána poslanca Lipšica, aj od pána poslanca Janiša, že z vreciek ľudí pôjde pre finančné skupiny a takéto nezmysly. Celá konštrukcia tohto tendra je postavená na niečom inom. Zdôrazňujem, že ten víťazný uchádzač v prípade, že dôjde k podpisu koncesnej zmluvy, nedostane ani halier. Musí najprv postaviť, sfunkčniť, sprevádzkovať mýto. To, čo vyberie, to je príjem Národnej diaľničnej spoločnosti a 13 rokov mu Národná diaľničná spoločnosť bude splácať tú jeho vstupnú investíciu. Takto je postavený tender a nejde ani halier z vreciek občanov pre finančné skupiny. To sú absolútne nezmysly. Fakt je ten, že je to koncepcia nielen slovenská, ale aj koncepcia celoeurópska, pretože myslím, že nikomu nepoviem nič nové, keď poviem to, že nestihneme tak rýchlo stavať cesty, ako rastie stupeň motorizácie. Cítite to dennodenne na našich cestách a jednoducho je otázkou času a základný princíp všetkého, že my musíme znevýhodniť cestnú nákladnú dopravu a musíme vyhnať čo najviac nákladného tovaru na železnice alebo na iné módy dopravy, inak to naozaj nebudeme vedieť zvládať. Elektronické mýto je nielen zvýšenie príjmov Národnej diaľničnej spoločnosti, aby mala na výstavbu diaľnic a rýchlostných ciest, ale jeho benefit je aj v tom, že znevýhodní cestnú dopravu. V konečnom dôsledku bude mať environmentálny prínos, ale najmä jeho ambíciou je to, aby sa presunulo čo najviac nákladnej dopravy na železnicu, pretože len elektronické mýto je spravodlivé spoplatnenie diaľnic a rýchlostných ciest, pretože len elektronické mýto bude spoplatňovať nákladnú dopravu nad 3,5 tony na našich cestách podľa skutočne prejdenej vzdialenosti, a nie fiktívne, tak ako to robíme teraz známkovou podobou bez toho, koľko v skutočnosti prejde. Samozrejme, odznelo to tu, že budú nasledovať ďalšie tendre na PPP projekty aj letisko, veľké tendre, ale veľké sú naozaj PPP projekty a robíme to najmä preto, aby sme vedeli dospieť k záveru najmä pri týchto veľkých projektoch. Pretože verte mi, v PPP projektoch to trvá rok, rok a pol, kým sa pripraví celý tender, kým sa pripraví dokumentácia, kým sa to otendruje a vždy budú neúspešní uchádzači, ktorí tento štatút námietok proti iným úkonom obstarávateľa budú zneužívať. Chcel by som ale kritikov vyzvať, aby nepôsobili len kriticky, ale aby mi povedali návod, ako mám ukončiť tender na elektronické mýto alebo tender na PPP projekty, lebo taký návod neexistuje. Ja som zvažoval pred pol rokom, že zruším tú súťaž, ale keď som si zhodnotil, že prídem po roku zase do tej istej problematiky a po roku zase tí istí budú využívať zase ten istý štatút námietok proti iným úkonom obstarávateľa, dospel som k tomu, že nemá význam a je  lepšie a rýchlejšie a účinnejšie, efektívnejšie pre spoločnosť, aby sme dotiahli ten tender do zdarného konca. Ďakujem za pozornosť.